PMIndiaData/PMIndiaSum huggingface dataset:
प्रधानमंत्री ने एनसीसी रैली को संबोधित किया

प्रधामंत्री श्री नरेन्द्र मोदी ने आज नई दिल्ली में एनसीसी रैली को संबोधित किया। उन्होंने कहा कि जब वह एनसीसी कैडेटों के बीच होते हैं पुरानी यादों से भर जाते हैं। उन्होंने प्रसन्नता व्यक्त की कि पिछले एक वर्ष में एनसीसी के कैडेट स्वच्छ भारत अभियान, डिजिटल लेन-देन जैसे अनेक महत्वपूर्ण कार्यक्रमों से जुड़े हैं। उन्होंने कहा कि केरल की बाढ़ के दौरान राहत और बचाव कार्यों में एनसीसी कैडेटों का योगदान प्रशंसनीय है। प्रधानमंत्री ने कहा की आज पूरा विश्व भारत को एक चमकते सितारे के रूप में देख रहा है। उन्होंने कहा कि यह माना जाने लगा है कि भारत के पास न केवल क्षमता है बल्कि भारत क्षमताओं को पूरा भी कर रहा है। उन्होंने कहा कि अर्थव्यवस्था हो या रक्षा भारत की क्षमताओं का विस्तार हुआ है। उन्होंने कहा कि यद्यपि भारत शांति का समर्थक है, लेकिन भारत राष्ट्रीय सुरक्षा के लिए कोई भी आवश्यक कदम उठाने में नहीं हिचकेगा। उऩ्होंने कहा कि पिछले साढे चार वर्षों में रक्षा और सुरक्षा के लिए अनेक महत्वपूर्ण निर्णय लिये गए हैं। उन्होंने कहा कि भारत उन कुछ देशों में से है जिन्होंने त्रीपक्षीय परमाणु क्षमता का विकास किया है। उन्होंने कहा कि युवा अपने सपनों को तभी साकार कर सकते हैं जब देश सुरक्षित रहेगा। उन्होंने कैडेटों के कठिन परिश्रम की सराहना की। अनेक कैडेट गांव और छोटे शहरों से आते हैं। उन्होंन कहा कि एनसीसी के अनेक कैडेटों ने देश को गौरवान्वित किया है। इस संदर्भ में उन्होंने प्रसिद्ध एथलिट हीमा दास का उल्लेख किया। उन्होंने कहा कि कठिन परिश्रम और प्रतिभा सफलता तय करते हैं। उन्होंने कहा कि सरकार देश में वीआईपी संस्कृति के स्थान पर ईपीआई यानी एवरी पर्सन इज इम्पॉर्टेंट (प्रत्येक व्यक्ति महत्वपूर्ण है) संस्कृति लाने का प्रयास कर रही है। उन्होंने कैडेटों से सभी तरह की नकारात्मकता को टालने और स्वयं तथा देश की बेहतरी के लिए काम करने का आग्रह किया। उन्होंने कहा कि महिलाओं को अवसर प्रदान करने के लिए और कार्यबल में उनकी भागीदारी बढ़ाने के लिए अनेक कदम उठाए जा रहे हैं। उन्होंन कहा कि महिलाएं पहली बार भारतीय़ वायु सेना में लड़ाकू पायलट बनी हैं। प्रधानमंत्री ने दृढ़तापूर्वक कहा कि भ्रष्टाचार नए भारत का हिस्सा नहीं हो सकता। उन्होंन कहा कि भ्रष्टाचार में शामिल लोगों को बख्शा नहीं जाएगा। प्रधानमंत्री ने स्वच्छ भारत और डिजिटल कार्यक्रमों में युवाओं की सक्रिय भागीदारी की सराहना की। उन्होंने कैडेटों से सरकार की कल्याणकारी योजनाओं के बारे में जागरूकता फैलाने का आग्रह किया। उन्होंने कैडेटों से कहा कि वे आगामी चुनाव में बड़ी संख्या में वोट डालने के लिए युवाओं को प्रेरित करें। उन्होंने कहा कि हाल में दिल्ली शहर में विकसित अनेक एतिहासिक स्थलों को कैडेट देख सकेंगे। ये स्थल भारत की विरासत और महान नेताओं से जुड़े हैं। इस संदर्भ में उन्होंने लाल किले में क्रांति मंदिर और अलीपुर रोड में बाबा साहब भीम राव अम्बेडकर के महापरिनिर्वाण स्थल का उल्लेख किया। उन्होंने कहा कि इस स्थानों को देखकर लोगों में काम करने की नई ऊर्जा भर आएगी।
प्रधानमंत्री और यूरोपियन काउंसिल के अध्‍यक्ष चार्ल्‍स मिशेल के बीच टेलीफोन पर बातचीत

प्रधानमंत्री श्री नरेन्‍द्र मोदी और यूरोपियन काउंसिल के अध्‍यक्ष चार्ल्‍स मिशेल ने आज टेलीफोन पर बातचीत की दोनों नेताओं ने भारत और यूरोपीय संघ में कोविड-19 महामारी की स्थिति और प्रतिक्रियाओं पर चर्चा की। उन्होंने महामारी के बावजूद आवश्यक दवा उत्पादों की आपूर्ति सुनिश्चित करने सहित आपसी सहयोग बढ़ाने की सराहना की। दोनों नेताओं ने कोविड-19 के स्वास्थ्य संबंधी और आर्थिक प्रभावों से प्रभावी तरीके से निपटने के लिए क्षेत्रीय और वैश्विक समन्वय के महत्व को स्‍वीकार किया। दोनों नेताओं ने भारत-यूरोपीय संघ की रणनीतिक साझेदारी को मजबूत करने की अपनी प्रतिबद्धता को दोहराया। उन्‍होंने इस बात पर सहमति व्‍यक्‍त की कि उनके अधिकारी अगले भारत-यूरोपीय संघ शिखर सम्मेलन की बैठक के लिए एक ठोस कार्य सूची तैयार करने के लिए मिलकर काम करेंगे। दोनों नेताओं ने संकट के विकसित हो रहे आयामों के साथ-साथ कोविड के बाद की स्थिति पर संपर्क बनाए रखने पर सहमति व्यक्त की।
प्रधानमंत्री ने गुरु पूर्णिमा पर लोगों को बधाई दी

प्रधानमंत्री श्री नरेन्‍द्र मोदी ने गुरु पूर्णिमा के अवसर पर लोगों को बधाई दी है। प्रधानमंत्री ने कहा, ‘गुरु पूर्णिमा के पावन अवसर पर देशवासियों को हार्दिक शुभकामनाएं। हमारे समाज में गुरुओं को काफी सम्‍मान प्राप्‍त है। हम अपने गुरुओं को धन्‍यवाद देते हैं जिन्‍होंने हमेशा प्रोत्‍साहित किया और हमारे सर्वश्रेष्‍ठ प्रदर्शन को बाहर लाने में मदद की।’
प्रधानमंत्री ने श्रीमती द्रौपदी मुर्मू से मुलाकात की

प्रधानमंत्री श्री नरेन्द्र मोदी ने श्रीमती द्रौपदी मुर्मू से मुलाकात की और उन्हें भारत के राष्ट्रपति के रूप में निर्वाचित होने पर बधाई दी। प्रधानमंत्री ने ट्वीट किया: "श्रीमती द्रौपदी मुर्मू जी से मुलाकात की और उन्हें बधाई दी।"
प्रधानमंत्री 25 अगस्त को सभी राज्यों और केंद्र शासित प्रदेशों के श्रम मंत्रियों के राष्ट्रीय श्रम सम्मेलन को सम्बोधित करेंगे

प्रधानमंत्री श्री नरेन्द्र मोदी वीडियो कॉन्फ्रेंसिंग के माध्यम से 25 अगस्त, 2022 को 4:30 बजे सांय सभी राज्यों तथा केंद्र शासित प्रदेशों के श्रम मंत्रियों के राष्ट्रीय सम्मेलन को सम्बोधित करेंगे। इस दो दिवसीय सम्मेलन का आयोजन 25-26 अगस्त, 2002 को आंध्रप्रदेश के तिरुपति में केंद्रीय श्रम एवं रोजगार मंत्रालय द्वारा किया जा रहा है। सम्मेलन का आयोजन सहकारी संघवाद की भावना के तहत किया जा रहा है, जिसमें श्रम से जुड़े विभिन्न महत्त्वपूर्ण मुद्दों पर चर्चा होगी। सम्मेलन से कामगारों के कल्याण के लिये योजनाओं के कारगर क्रियान्वयन को सुनिश्चित करने और बेहतर नीतियों को आकार देने में केंद्र तथा राज्य सरकारों के बीच और सक्रिय तालमेल पैदा करने में मदद मिलेगी। सम्मेलन में विषयवस्तु आधारित चार सत्र होंगे, जिनमें सामाजिक सुरक्षा को सार्वदेशिक रूप देने के सम्बंध में सामाजिक सुरक्षा योजनाओं की प्रक्रियाओं को चाक-चौबंद बनाने के लिये ई-श्रम पोर्टल का एकीकरण; ‘स्वास्थ्य से समृद्धि’ के लिये राज्य सरकारों द्वारा संचालित ईएसआई अस्पतालों के जरिये चिकित्सा सुविधाओं में सुधार तथा पीएमजेएवाई के साथ एकीकरण; चार श्रम संहिताओं के तहत नियमों को बनाना और उनके कार्यान्वयन का उपाय; अनियतकालीन (गिग) और किसी संगठन (प्लेटफॉर्म) से जुड़े समस्त कामगारों के लिये श्रम व सामाजिक सुरक्षा, श्रमस्थल पर लैंगिक समानता व अन्य मुद्दों सहित श्रम सम्बंधी न्यायसंगत और समतावादी परिस्थितियों को केंद्र में रखते हुये विजन श्रमेव जयते @ 2047 जैसे विषयों को शामिल किया गया है।
प्रधानमंत्री ने रूसी संघ के राष्ट्रपति महामहिम व्लादिमीर पुतिन से बात की

प्रधानमंत्री श्री नरेन्द्र मोदी ने आज रूसी संघ के राष्ट्रपति महामहिम व्लादिमीर पुतिन के साथ फोन पर बात की। दोनों नेताओं ने यूक्रेन में उभरती परिस्थितियों पर चर्चा की। राष्ट्रपति पुतिन ने यूक्रेन और रूस की टीमों के बीच वार्ता की स्थिति के बारे में प्रधानमंत्री श्री मोदी को जानकारी दी। प्रधानमंत्री श्री मोदी ने रूस और यूक्रेन के बीच चल रही वार्ता का स्वागत किया और आशा व्यक्त की कि इससे संघर्ष समाप्त हो जाएगा। उन्होंने सुझाव दिया कि राष्ट्रपति पुतिन और राष्ट्रपति ज़ेलेंस्की के बीच सीधी बातचीत से शांति की दिशा में चल रहे प्रयासों में काफी मदद मिल सकती है। प्रधानमंत्री श्री मोदी ने सूमी में अभी भी बाकी बचे भारतीय छात्रों की सुरक्षा को लेकर अपनी गहरी चिंता व्यक्त की। राष्ट्रपति पुतिन ने प्रधानमंत्री को भारतीय छात्रों सहित नागरिकों को निकालने की सुविधा प्रदान करने के लिए वर्तमान में जारी मानवीय गलियारों से संबंधित उपायों के बारे में जानकारी दी।
प्रधानमंत्री 23 फरवरी को आईआईटी ,खड़गपुर के 66वें दीक्षांत समारोह को संबोधित करेंगे

प्रधानमंत्री श्री नरेन्द्र मोदी 23 फरवरी, 2021 को 12.30 बजे वीडियो कॉन्फ्रेंसिंग के जरिए आईआईटी, खड़गपुर के 66वें दीक्षांत समारोह को संबोधित करेंगे। इस अवसर पर पश्चिम बंगाल के राज्यपाल, केंद्रीय शिक्षा मंत्री, और केंद्रीय शिक्षा राज्य मंत्री भी उपस्थित रहेंगे।
संसद के मानसून सत्र से पूर्व प्रधानमंत्री का वक्तव्य

नमस्कार दोस्तों, आज मानसून सत्र का प्रारंभ हो रहा है। गर्मी के बाद, पहली वर्षा एक नई सुगंध मिट्टी में भर देती है, वैसे यह मानसून सत्र जीएसटी की सफल वर्षा के कारण, पूरा सत्र नई सुगंध और नई उमंग से भरा हुआ होगा। जब देश के सभी राजनीतिक दल, सभी सरकारें सिर्फ और सिर्फ राष्‍ट्रहित के तराजू पर तोल करके निर्णय करती हैं, तो कितना महत्‍वपूर्ण राष्‍ट्रहित का काम होता है, वो जीएसटी में सफल और सिद्ध हो चुका है। ‘Growing Stronger Together’ यह जीएसटी spirit का दूसरा नाम है। यह सत्र भी उस जीएसटी spirit के साथ आगे बढ़े। यह सत्र अनेक रूप से महत्‍वपूर्ण है। 15 अगस्‍त को आजादी के सात दशक यात्रा पूर्ण कर रहे हैं। 09 अगस्‍त को सत्र के दरम्‍यान ही अगस्‍त क्रांति के 75 साल हो रहे हैं। ‘Quit India’ Movement के 75 साल का यह अवसर है। यही सत्र है जब देश को नये राष्‍ट्रपति और नये उपराष्‍ट्रपति चुनने का अवसर मिला है। एक प्रकार से राष्‍ट्र जीवन के अत्‍यंत महत्‍वपूर्ण घटनाओं से भरा हुआ यह कालखंड है। और इसलिए स्‍वाभाविक है कि देशवासियों का ध्‍यान हमेशा की तरह इस मानसून सत्र पर विशेष रहेगा। जब हम मानसून सत्र का प्रारंभ कर रहे हैं तो उस प्रांरभ में, हम देश के उन किसानों को नमन करते हैं जो इस ऋतु में कठोर परिश्रम करके देशवासियों के खाद्य सुरक्षा का इंतजाम करते हैं और उन्‍हीं को नमन करते हुए यह सत्र का प्रारंभ होता है। इस मानसून सत्र में मुझे विश्‍वास है कि सभी राजनीतिक दल, सभी मान्‍य सांसद गण राष्‍ट्रहित के महत्‍वपूर्ण फैसले ले करके, उत्‍तम स्‍तर की चर्चा करके, हर विचार में value-addition करने का प्रयास, हर व्‍यवस्‍था में value-addition का प्रयास हम सब मिल करके करेंगे, ऐसा मेरा पूरा विश्‍वास है। आप सबका बहुत-बहुत धन्‍यवाद!
प्रधानमंत्री का बेल्जियम, अमरीका और सउदी अरब रवाना होने से पहले वक्‍तव्‍य

प्रधानमंत्री श्री नरेन्‍द्र मोदी के आज बेल्जियम, अमरीका और सउदी अरब के लिए रवाना होने से पहले के वक्‍तव्‍य का मूल पाठ निम्‍नलिखित है: “30 मार्च को मैं बेल्जियम के प्रधानमंत्री श्री चार्ल्‍स मिशेल से ब्रुसेल्‍स में मुलाकात करूंगा। मेरा यूरोपीय नेताओं के साथ 13वीं भारत-यूरोप शिखर सम्‍मेलन में भी शामिल होने का भी कार्यक्रम है। बेल्जियम के लोगों की जीवटता और भावना को नमन करने के लिए कोई भी शब्‍द पर्याप्‍त नहीं हैं। ब्रुसेल्‍स मे हुये भयानक हमले के बाद हम उनके साथ कंधे से कंधा मिलाकर खड़े हैं और हमले में मारे गये लोगों के परिजनों के प्रति संवेदना प्रकट करते हैं। बेल्जियम के साथ हमारे प्रगाढ़ संबंध हैं और यह समय की कसौटी पर खरे उतरे हैं। यूरोप में बेल्जियम भारत का दूसरा बड़ा व्‍यापारिक साझेदार है। प्रधानमंत्री के साथ मेरी बैठक का उद्देश्‍य यूरोप के इस महत्‍वपूर्ण सदस्‍य के साथ व्‍यापार, निवेश को बढ़ाना और उच्‍च प्रौद्योगिकी साझेदारी करना है। प्रधानमंत्री चार्ल्‍स मिशेल के साथ मैं भारत-बेल्जियम ऐरिस (आर्य भट्ट अवलोकन विज्ञान अनुसंधान संस्‍थान) टेलीस्‍कोप को रिमोट से संचालित करूंगा। भारत के लिए यूरोपीय संघ एक महत्‍वपूर्ण व्‍यापारिक साझेदार और सबसे बड़ा निर्यात गंतव्‍य है। इस सम्‍मेलन से पूरे क्षेत्र में हमारे बहुपक्षीय संबंध और बढ़ेंगे। ब्रुसेल्‍स में, मेरी यूरोपीय संसद सदस्‍यों (एमईपी), विद्वानों, बेल्जियम के मुख्‍य कार्यकारी अधिकारियों और बेल्जियम के भारतीय समुदाय के साथ भी मुलाकात होगी। बेल्जियम में हीरा व्‍यापारी एसोसिएशन के बोर्ड मेम्‍बर्स के साथ भी बातचीत होगी। उसी दिन शाम को सामुदायिक कार्यक्रम को संबोधित करने और भारतीय समुदाय से बातचीत करने का कार्यक्रम है। बेल्जियम के बाद 31 मार्च को मेरा वॉशिंगटन डीसी में चौथे परमाणु सुरक्षा सम्‍मेलन में शामिल होने का कार्यक्रम है, जहां कई राष्‍ट्र और वैश्विक संगठन के प्रतिनिधि मौजूद होंगे। सम्‍मेलन में परमाणु सुरक्षा को खतरे के महत्‍वपूर्ण मुद्दे पर चर्चा की जायेगी। नेतागण वैश्विक परमाणु सुरक्षा ढांचे को मजबूत बनाने के तरीकों और उपायों पर चर्चा करेंगे ताकि ‘नॉन स्‍टेट एक्‍टर्स’ की पहुंच परमाणु सामाग्री तक न हो। सम्‍मेलन से अलग मेरे कई देशों के साथ द्विपक्षीय सहयोग बढ़ाने के लिए उनके नेताओं से मुलाकात का भी कार्यक्रम है। एलआईजीओ परियोजना से जुड़े वैज्ञानिकों के साथ भी बातचीत होगी। महामहिम सुल्‍तान सलमान बिन अब्‍दुल अज़ीज अल सऊद के निमंत्रण पर मैं 2 और 3 अप्रैल को सऊदी अरब जाऊंगा। भारत के सऊदी अरब के साथ विशेष संबंध हैं। दोनों देशों के लोगों के बीच घनिष्‍ठ जुड़ाव हमारे संबंधों का महत्‍वपूर्ण हिस्‍सा हैं। मैं सउदी अरब के नेतृत्‍व के साथ हमारे द्विपक्षीय संबंधों को बढ़ाना और प्रगाढ़ बनाना चाहता हूं। इस दौरान क्षेत्रीय स्थिति पर भी चर्चा होगी। हमारे आर्थिक संबंध भी बढ़ रहे हैं। सऊदी अरब भारत का चौथा सबसे बड़ा व्‍यापारिक साझेदार है और भारत के लिए कच्‍चे तेल का सबसे बड़ा सप्‍लायर है। महामहिम सुल्‍तान सलमान बिन अब्‍दुल अज़ीज अल सऊद से मुलाकात के अलावा राज परिवार के अन्‍य महत्‍वपूर्ण सदस्‍यों से भी बातचीत होगी। हम चाहते हैं कि सऊदी अरब के जाने-माने कारोबारी भारत की विकास उत्‍कृष्‍टता में साझेदार बने। रियाद में होने वाले व्‍यापारिक कार्यक्रम का मुख्‍य उद्देश्‍यों में से एक यह भी होगा। रियाद में मैं मसमक किले, ‘एल एंड टी कर्मियों’ के रिहायशी परिसर और टीसीएस के महिला आईटी तथा आईटीईएस केंद्र का दौरा भी करूंगा।”
प्रधानमंत्री ने कृषि उन्नति मेले में कहा- आइए हम 2022 तक किसानों की आय दोगुनी करने का संकल्‍प लें

प्रधानमंत्री ने भारतीय कृषि में पुन: प्राण फूंकने के लिए किसानों के साथ अपना विजन साझा किया प्रधानमंत्री श्री नरेन्द्र मोदी ने आज किसानों, राज्‍यों और केंद्र सरकार सहित सभी हितधारकों से 2022 तक किसानों की आय दोगुनी करने का संकल्‍प लेने का आह्वान किया। आज नई दिल्‍ली में आयोजित कृषि उन्‍नति मेले में भारतीय कृषि के लिए किसानों के साथ अपने विजन को साझा करते हुए प्रधानमंत्री ने कहा कि यह कार्य चुनौतीपूर्ण हो सकता है, लेकिन इसमें कोई शक नहीं है कि इस लक्ष्‍य का प्राप्‍त किया जाना बहुत महत्‍वपूर्ण है। प्रधानमंत्री ने कहा कि कृषि उन्नति मेला एक ऐसा मंच है, जो भारत के भाग्‍य को दोबारा लिख सकता है। उन्होंने कहा कि भारत के भविष्य का निर्माण कृषि विकास, भारत के किसानों और गांवों की समृद्धि की बुनियाद पर किया जा सकता है। इस संदर्भ में उन्‍होंने हाल ही में प्रस्‍तुत केंद्रीय बजट का उल्‍लेख करते हुए कहा कि इसका इन क्षेत्रों पर दूरगामी प्रभाव पड़ेगा। श्री नरेन्द्र मोदी ने जोर देकर कहा कि भारतीय कृषि में अगली क्रांति प्रौद्योगिकी और आधुनिकीकरण का उपयोग करते हुए लानी होगी और भारत के पूर्वी इलाके में इसे प्राप्त करने की अधिकतम संभावना है। उन्‍होंने कहा कि सरकार इस लक्ष्य की दिशा में काम कर रही है। प्रधानमंत्री ने बताया कि किस प्रकार इनपुट लागत घटाकर किसानों की आय बढ़ाई जा सकती है। उन्‍होंने कहा कि मृदा स्‍वास्‍थ्‍य कार्ड योजना और प्रधानमंत्री कृषि सिंचाई योजना इनपुट लागत घटाने की दिशा में बहुत महत्‍वपूर्ण कदम हैं। प्रधानमंत्री ने खेती की गतिविधियों में विविधता के माध्‍यम से किसानों की आय बढ़ाने का आह्वान किया। उन्‍होंने कहा कि फसल उगाने के साथ-साथ किसान अपने खेतों के किनारे इमारती लकड़ी के पेड़ लगाने का विकल्‍प चुन सकते हैं और पशु पालन का कार्य भी शुरू कर सकते हैं। उन्‍होंने कहा कि कृषि गति‍विधियों में विविधिता से कृषि के साथ जुड़े जोखिम भी कम हो जाएंगे। प्रधानमंत्री ने ‘प्रधानमंत्री फसल बीमा योजना’ के लाभों के बारे में प्रकश डालते हुए कहा कि इस योजना के लिए व्‍यापक विचार-विमर्श किया गया है। उन्‍होंने कहा कि इस योजना की विशेषता है न्‍यूनतम प्रीमियम द्वारा अधिकतम सुरक्षा। इससे पहले प्रधानमंत्री ने प्रदर्शनी मंडपों का भ्रमण किया और उन्‍हें विभिन्‍न संस्‍थानों और कृषि उद्यमियों द्वारा अपनाई जा रही श्रेष्‍ठ प्रक्रियाओं और तकनीकियों, नवीनतम कृषि उपकरणों और दुधारु मवेशियों के बारे में विस्‍तृत जानकारी दी गई। प्रधानमंत्री ने 2014-15 के लिए राज्‍यों और किसानों को कृषि कर्मण पुरस्‍कार प्रदान किए। उन्‍होंने किसानों के लिए ‘किसान सुविधा’ मोबाइल एप्‍लीकेशन का भी शुभारंभ किया। यह किसानों को मौसम, बाजार मूल्‍यों, उर्वकरों, कीट नाशकों और कृषि मशीनरी जैसे विषयों पर जानकारी उपलब्‍ध कराएगा।
प्रधानमंत्री 8 नवंबर को हजीरा में रो-पैक्स टर्मिनल का शुभारम्भ करेंगे और हजीरा एवं घोघा के बीच रो-पैक्स फेरी सेवा को हरी झंडी दिखाएंगे

प्रधानमंत्री श्री नरेन्द्र मोदी 8 नवंबर, 2020 को पूर्वाह्न 11 बजे वीडियो कॉन्फ्रेंसिंग के माध्यम से गुजरात के हजीरा में रो-पैक्स टर्मिनल का शुभारम्भ करेंगे और हजीरा एवं घोघा के बीच रो-पैक्स सेवा को हरी झंडी दिखाएंगे। यह जलमार्गों के उपयोग और उन्हें देश के आर्थिक विकास के साथ एकीकृत करने के प्रधानमंत्री के विजन की दिशा में एक अहम कदम है। प्रधानमंत्री इस कार्यक्रम के दौरान इस सेवा का उपयोग करने वाले स्थानीय लोगों के साथ संवाद भी करेंगे। इस अवसर पर पोत परिवहन राज्य मंत्री और गुजरात के मुख्यमंत्री भी उपस्थित रहेंगे। हजीरा में शुरू किए जा रहे रो-पैक्स टर्मिनल की 100 मीटर लंबाई और 40 मीटर चौड़ाई है, जिस पर अनुमानित रूप से 25 करोड़ रुपये की लागत आई है। इस टर्मिनल में प्रशासनिक कार्यालय इमारत, पार्किंग क्षेत्र, सबस्टेशन और वाटर टॉवर आदि कई सुविधाएं हैं। रो-पैक्स फेरी वीसल ‘वोयेज सिम्फनी’ डीडब्ल्यूटी 2500-2700 एमटी, 12000 से 15000 जीटी विस्थापन के साथ एक तीन मंजिला जहाज है। इसकी मुख्य डेक की भार क्षमता 30 ट्रक (प्रत्येक 50 एमटी), ऊपरी डेक की 100 यात्री कार और यात्री डेक की क्षमता 500 यात्रियों व 34 क्रू एवं आतिथ्य सेवा कर्मचारियों की है। हजीरा-घोघा रो-पैक्स फेरी सेवा के कई फायदे होंगे। यह दक्षिणी गुजरात और सौराष्ट्र क्षेत्र के द्वार के रूप में काम करेगा। इससे घोघा और हजीरा के बीच की दूरी 370 किमी से घटकर 90 किमी रह जाएगी। इसके अलावा कार्गो ढुलाई की अवधि 10-12 घंटे से घटकर लगभग 4 घंटे होने के परिणामस्वरूप ईंधन (लगभग 9,000 लीटर प्रति दिन) की भारी बचत होगी और वाहनों की रख-रखाव की लागत में खासी कमी आएगी। फेरी सेवा हजीरा-घोघा मार्ग पर प्रति दिन 3 राउंड ट्रिप के माध्यम से सालाना लगभग 5 लाख यात्रियों, 80,000 यात्री वाहनों, 50,000 दोपहिया वाहनों और 30,000 ट्रकों की ढुलाई करेगी। इससे ट्रक चालकों की थकान कम होगी और अतिरिक्त ट्रिप के ज्यादा अवसर मिलने से उनकी आय में भी इजाफा होगा। इससे सीओ2 के उत्सर्जन में प्रतिदिन लगभग 24 एमटी तक की कमी भी आएगी और सालाना लगभग 8653 एमटी की कुल बचत होगी। इससे सौराष्ट्र क्षेत्र तक पहुंच आसान होने के साथ पर्यटन उद्योग को गति मिलेगी और रोजगार के नए अवसरों का सृजन होगा। फेरी सेवाओं की शुरुआत के साथ, सौराष्ट्र और कच्छ क्षेत्र में बंदरगाह क्षेत्र, फर्नीचर और उर्वरक उद्योगों को प्रोत्साहन मिलेगा। गुजरात विशेषकर पोरबंदर, सोमनाथ, द्वारका और पलिताना में पारिस्थितिकी पर्यटन और धार्मिक पर्यटन में खासी बढ़ोतरी होगी। इस फेरी सेवा के माध्यम से कनेक्टिविटी में सुधार से गिर के प्रसिद्ध एशियाई शेर वन्यजीव अभ्यारण्य में आने वाले पर्यटकों की संख्या भी बढ़ेगी।
प्रधानमंत्री श्री नरेंद्र मोदी और पुर्तगाल के प्रधानमंत्री महामहिम एंटोनियो कोस्टा ने फोन पर बातचीत की

प्रधानमंत्री श्री नरेंद्र मोदी ने आज पुर्तगाल के प्रधानमंत्री महामहिम एंटोनियो कोस्टा से फोन पर बात की। प्रधानमंत्री ने उन्हें फरवरी में पुर्तगाल के राष्ट्रपति श्री मार्सिलो रेबेलो डि सूजा के आधिकारिक भ्रमण को याद दिलाया। दोनों नेताओं ने कोविड-19 महामारी की स्थिति और दोनों देशों द्वारा इसके स्वास्थ्य और आर्थिक प्रभाव पर नियंत्रण के लिए उठाए जा रहे कदमों पर विचार-विमर्श किया। प्रधानमंत्री ने इस संकट से प्रभावी रूप से निपटने के लिए प्रधानमंत्री कोस्टा की प्रशंसा की। नेताओं ने कहा कि राष्ट्रीय स्तर पर सक्रिय उपायों से वायरस के प्रसार की रोकथाम में सहायता मिलेगी। उन्होंने इन परिस्थितियों से निपटने में एक-दूसरे को हर संभव सहायता दिए जाने की पेशकश की और कोविड-19 से लड़ाई में शोध और नवाचार में भागीदारी पर भी सहमति जाहिर की। प्रधानमंत्री ने पुर्तगाल में भारतीय यात्रियों के लिए वीजे की वैधता के विस्तार के लिए आभार प्रकट किया, जो लॉकडाउन के कारण भारत लौट नहीं सकते हैं। प्रधानमंत्री कोस्टा ने भारतीय अधिकारियों द्वारा भारत में पुर्तगाल के नागरिकों को उपलब्ध कराई गईं सहूलियतों की सराहना की। नेताओं ने इस संकट के साथ ही कोविड के बाद उभरते हालात पर एक-दूसरे के साथ संपर्क में रहने और परामर्श पर सहमति व्यक्त की।
स्वर्ण संबंधी योजना की शुरुआत के बाद प्रधानमंत्री का संबोधन

प्रधानमंत्री श्री नरेन्द्र मोदी ने आज सात, रेसकोर्स रोड में हुए एक समारोह में तीन स्वर्ण संबंधी योजनाओं की शुरुआत की। ये योजनाएं हैं:– स्वर्ण मौद्रीकरण योजना, सार्वभौम गोल्ड बांड योजना और भारतीय स्वर्ण सिक्का। इस अवसर पर अपने संबोधन में प्रधानमंत्री ने इन योजनाओं को ‘सोने पे सुहागा’ का उदाहरण बताया। प्रधानमंत्री ने कहा:- कोई कारण नहीं है कि भारत को गरीब देश कहा जाए, उसके पास 20,000 टन सोना है। उन्होंने कहा कि भारत में उपलब्ध सोने को उत्पादक उपयोग के लिए रखा जाना चाहिए और ये योजनाएं हमें इस लक्ष्य को प्राप्त करने का रास्ता दिखाती हैं। प्रधानमंत्री ने कहा कि भारतीय समाज में अक्सर सोना महिलाओं के सशक्तिकरण का एक स्रोत रहा है, और ये योजनाएं सशक्तिकरण की भावना को रेखांकित करेंगी। प्रधानमंत्री ने भारत में सुनार परिवारों को हासिल विश्वास के विशाल बंधन की बात कही। उन्होंने कहा कि भारतीय सुनारों के इन योजनाओं से परिचित हो जाने के बाद वे इनके सबसे बड़े एजेंट बन सकते हैं। श्री नरेन्द्र मोदी ने अशोक चक्र वाले भारतीय स्वर्ण सिक्के की शुरुआत को राष्ट्रीय गौरव का विषय बताया। उन्होंने कहा कि लोगों को अब ज्यादा देर तक ढले हुए विदेशी स्वर्ण बुलियन या सिक्कों पर निर्भर नहीं रहना होगा। प्रधानमंत्री ने इन योजनाओं पर एक वेबसाइट भी शुरू की और छह प्रारंभिक निवेशकों को निवेश के प्रमाण पत्र वितरित किए। इस अवसर पर केंद्रीय वित्त मंत्री श्री अरुण जेटली, वाणिज्य राज्य मंत्री (स्वतंत्र प्रभार) श्रीमती निर्मला सीतारमण और वित्त राज्यमंत्री श्री जयंत सिन्हा उपस्थित थे।
प्रधानमंत्री ने श्री प्रणब मुखर्जी को उनके राष्‍ट्रपति कार्यकाल के तीन वर्ष पूर्ण होने पर बधाई दी

प्रधानमंत्री श्री नरेन्‍द्र मोदी ने श्री प्रणब मुखर्जी को भारत के राष्‍ट्रपति के रूप में उनके कार्यकाल के तीन वर्ष पूर्ण होने पर बधाई दी है। प्रधानमंत्री ने कहा, “मैं राष्‍ट्रपति जी को उनके कार्यकाल के तीन वर्ष पूर्ण होने पर बधाई देता हूं। उनके समृद्ध अनुभव और विवेक से भारत को बेहद लाभ हुआ है।”
प्रधानमंत्री ने लाल किले में नेताजी सुभाष चन्द्र बोस संग्रहालय का उद्घाटन किया

प्रधानमंत्री ने याद-ए-जलियां संग्रहालय, 1957 की क्रांति पर संग्रहालय और दृश्यकला संग्रहालय देखा सभी चार संग्रहालयों को क्रांति मंदिर नाम दिया गया स्वतंत्रता संग्राम के वीरों को याद करते हुए प्रधानमंत्री श्री नरेन्द्र मोदी ने आज नेताजी सुभाष चन्द्र बोस की 122वीं जयंती के अवसर पर पुष्पांजलि अर्पित की और लाल किले में नेताजी सुभाष संग्रहालय का उद्घाटन किया। प्रधानमंत्री नेताजी सुभाष चन्द्र बोस और आजाद हिंद फौज संग्रहालय देखने गए। प्रधानमंत्री ने कहा, “मैं नेताजी सुभाष चन्द्र बोस की जयंती पर उन्हें नमन करता हूं। वह महान हस्ति थे जिन्होंने भारत की स्वतंत्रता सुनिश्चित करने का संकल्प किया और सम्मान के साथ जीवन जिए। हम उनके आदर्शों को पूरा करने और मजबूत भारत बनाने के लिए संकल्पबद्ध हैं।” उन्होंने कहा कि इन दीवारों से इतिहास गूंजता है। इसी भवन में भारत के बहादुर सपूत कर्नल प्रेम सहगल, कर्नल गुरुबख्श सिंह ढिल्लों और मेजर जनरल शाह नवाज खान पर औपनिवेशिक शासकों ने मुकदमा चलाया था। प्रधानमंत्री ने सुभाष चन्द्र बोस और आजाद हिन्द फौज के इतिहास की विस्तृत जानकारी प्रदान करने वाली तस्वीरों को भी देखा। प्रधानमंत्री ने नेताजी सुभाष चन्द्र बोस और आजाद हिन्द फौज से जुड़ी चीजें भी देखीं इनमें नेताजी द्वारा इस्तेमाल की गई लकड़ी की कुर्सी, तलवार, पदक, बैच और आजाद हिन्द फौज की वर्दी शामिल हैं। प्रधानमंत्री ने याद-ए-जलियां संग्रहालय में जालियांवाला बाग नृशंस हत्याकांड को चित्रित करने वाली तस्वीरें, पेंटिंग तथा समाचारपत्र को देखा। यह संग्रहालय 1919 में हुए जालियांवाला बाग नृशंस हत्याकांड और प्रथम विश्वयुद्ध के दौरान भारतीय सैनिकों के बलिदान को इतिहास के रूप में प्रस्तुत करता है। प्रधानमंत्री भारत के प्रथम स्वतंत्रता संग्राम 1857 पर बने संग्रहालय भी गए और 1857 में भारतीय लोगों द्वारा दिखाए गए शौर्य और बलिदान की प्रदर्शनी को भी देखा। यह संग्रहालय हमारे स्वतंत्रता सेनानियों के बलिदान को दिखाता है। प्रधानमंत्री ने भारतीय कला पर प्रदर्शनी को दृश्यकला संग्रहालय में देखा। उन्होंने कहा दृश्यकला में गुरूदेव टैगोर की कृतियों के देखकर कला प्रेमी आनंदित होंगे। हम सभी जानते हैं कि गुरूदेव टैगोर बहुत बड़े लेखक थे लेकिन कला संसार से भी उनका काफी लगाव था। उन्होंने अनेक कृतियों में विविध विषयों के प्रस्तुत किया। उनकी कृतियां अंतर्राष्ट्रीय स्तर पर भी दिखाई गईं। प्रधानमंत्री ने ट्विट किया, “मैं कला प्रेमियों से विशेषकर आग्रह करुंगा कि वे दृश्यकला संग्रहालय जाएं जो भारतीय और कला संस्कृति के बेहतरीन पहलुओं की झलक दिखाता है। प्रदर्शनी में राजा रवि वर्मा, गुरूदेव टैगोर, अमृता शेरगिल, अबनिन्द्र नाथ टैगोर, नन्दलाल बोस, गगनेन्द्रनाथ टैगोर, सैलोज मुखर्जी तथा जामिनी रॉय जैसे कलाकारों की कृतियां प्रदर्शित की गई हैं।” संग्रहालयों का उद्घाटन करते हुए प्रधानमंत्री ने कहा कि भारत के समृद्ध इतिहास और संस्कृति से जुड़े चार संग्रहालय का उद्घाटन करके अत्यधिक प्रसन्नता हुई। सभी चार संग्रहालयों को कला मंदिर का नाम दिया गया है। इस परिसर में नेताजी सुभाष चन्द्र बोस और आजाद हिन्द फौज संग्रहालय, याद-ए-जालियां संग्रहालय (जालियांवाला बाग और प्रथम विश्व युद्ध), भारत के प्रथम स्वतंत्रता संग्राम 1857 पर संग्रहालय और तीन शताब्दियों की 450 से अधिक कलाकृतियों वाला दृश्यालय संग्रहालय शामिल है। क्रांति मंदिर हमारे महान स्वतंत्रता सेनानियों के क्रांतिकारी उत्साह और साहस के प्रति श्रद्धांजलि है। गणतंत्र दिवस से पहले ये संग्रहालय हमारे युवाओं को देश के गौरवशाली इतिहास से जोड़ेंगे और नागरिकों में देशभक्ति का भाव भरेंगे।
कैबिनेट ने तेल भंडारण एवं प्रबंधन को लेकर आईएसपीआरएल और संयुक्त अरब अमीरात की एडीएनओसी के समझौते को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने तेल भंडारण एवं प्रबंधन को लेकर इंडियन स्ट्रैजिक पेट्रोलियम रिजर्व लिमिटेड और संयुक्त अरब अमीरात की अबू धाबी नेशनल ऑयल कंपनी के समझौते को मंजूरी दे दी। समझौते के मुताबिक अबू धाबी नेशनल ऑयल कंपनी कर्नाटक के मैंगलोर स्थित इंडियन स्ट्रैजिक पेट्रोलियम रिजर्व लिमिटेड के भंडारण गृह में 0.81एमएमटी यानी 5,860,000 मिलियन बैरल तेल रख सकेगी। भंडार में रखे गए कच्चे तेल में से कुछ हिस्से का इस्तेमाल अबू धाबी नेशनल ऑयल कंपनी के वाणिज्यिक उद्देश्य को पूरा करने के लिए किया जाएगा जबकि इसके एक बड़े हिस्से का इस्तेमाल रणनीतिक उद्देश्य के लिए किया जाएगा। समझौते पर हस्ताक्षर करने से भारत की ऊर्जा सुरक्षा में वृद्धि होगी। भारत और संयुक्त अरब अमीरात सामरिक भागीदार हैं। हाई लेवल टास्क फोर्स के तहत अबू धाबी नेशनल ऑयल कंपनी की तरफ से बड़ा निवेश किया जा रहा है। संयुक्त राष्ट्र अमीरात की तरफ भारत में पहला निवेश ऊर्जा क्षेत्र में किया गया है।